Forsvarsminister Carl Holst bekræfter, at hans nu særlige rådgiver Christian Ingemann var hans assistent mens Holst var formand for Region Syddanmark. Men at han ikke førte valgkamp for Holst, da denne trådte tilbage som regionsformand og ville vælges til Folketinget.

Men forklaringen er lidt svær at hitte rede i: Holst siger, at Ingemann ikke var ansat til at være Holsts rådgiver. Det var ikke en del af stillingen. Men om Ingemann rent faktisk udførte rådgivnings- eller pressearbejde for Carl Holst under valgkampen, vil han hverken be- eller afkræfte.

Her vil ministeren afvente den undersøgelse, som Region Syddanmark nu har iværksat.

- Jeg skal beklage, at jeg har givet indtryk af, at jeg ikke har haft en personlig assistent eller en presserådgiver. Jeg har ønsket at understrege, at jeg ikke har haft en særlig rådgiver. I stillingsbeskrivelsen indgik, at man gik til hånde i forhold til et travlt ledelsessekretariat, og at man var kommunikativ rådgiver for den øverste politiske ledelse. Og han var ikke min særlige rådgiver, siger Carl Holst om Christian Ingemanns funktion.

Stillingen var ikke udelukkende det ene eller det andet, lyder det.

Hvilke opgaver løste han i forbindelse med din personlige valgkamp?

- Han var ikke ansat til at føre valgkamp. Hans funktion var ikke at føre valgkamp. Jeg er glad for, at der er iværksat en undersøgelse og jeg ser frem til undersøgelsen konklusioner.

Christian Ingemann har forfattet læserbreve, der blev trykt under valgkampen, hvilket Jydske Vestkysten dokumenteret. Til det siger Carl Holst, at det kan høre under en gråzone. Hvordan den gråzone ser ud, uddyber ministeren ikke. Men siger, at Ingemann havde en 'mangesidet' funktion.

Til gengæld siger Carl Holst, at selvom han nu kan føje endnu en møgsag til repertoiret, så har han ikke overvejet sin fremtid som minister.

- Jeg er ked af, at sagen skygger for mit arbejde som forsvarsminister. Og jeg håber ikke, at det skader regeringen, siger Carl Holst.

Statsforvaltningen er gået ind i sagen og har givet Region Syddanmark to måneder til at sende en redegørelse, skriver Jydske Vestkysten.

Få indblik i de emails og sms'er, som belaster Carl Holst og hans rådgiver i sagen.